PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/FH/3/1/100	Bratislava 5. 12. 2007 

	Protimonopolný úrad Slovenskej republiky, odbor koncentrácií v správnom konaní číslo 0087/OK/2007 začatom dňa 9. 11. 2007 na základe oznámenia koncentrácie podnikateľom DEZA, a. s. so sídlom Masarykova č. p. 753, 757 28 Valašské Meziříčí, Česká republika, IČO: 000 11 835, zastúpeným JUDr. Vojtechom Agnerom, advokátom spoločnosti agner & partners, s.r.o. so sídlom Špitálska 10, 811 09 Bratislava, vo veci koncentrácie podnikateľov DEZA, a. s. so sídlom Masarykova č. p. 753, 757 28 Valašské Meziříčí, Česká republika, IČO: 000 11 835, AGROBOHEMIE a. s. so sídlom Pyšelská 2327/2, 149 00 Praha 4, Česká republika, IČO: 630 78 121 a Synthesia, a. s. so sídlom Pardubice č. p. 103, 532 17 Semtín Pardubice, Česká republika, IČO: 601 08 916 

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou spočívajúcou v získaní výlučnej kontroly podnikateľa DEZA, a. s. so sídlom Masarykova č. p. 753, 757 28 Valašské Meziříčí, Česká republika, IČO: 000 11 835 nad podnikom podnikateľa AGROBOHEMIE a. s. so sídlom Pyšelská 2327/2, 149 00 Praha 4, Česká republika, IČO: 630 78 121 a podnikom podnikateľa Synthesia, a. s. so sídlom Pardubice č. p. 103, 532 17 Semtín Pardubice, Česká republika, IČO: 601 08 916 na základe Zmluvy o prevode akcií AGROBOHEMIE a. s., uzatvorenej medzi UNIPETROL, a. s. a DEZA, a. s. dňa 31. 10. 2007 a Zmluvy o prevode akcií Synthesia, a. s., uzatvorenej medzi UNIPETROL, a. s a DEZA, a. s. dňa 31. 10. 2007.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 9. 11. 2007 doručené listom zaevidovaným pod číslom 4115/2007 oznámenie koncentrácie, v ktorom podnikateľ DEZA, a. s. so sídlom Masarykova č. p. 753, 757 28 Valašské Meziříčí, Česká republika, IČO: 000 11 835 (ďalej len „DEZA, a. s.“), zastúpený JUDr. Vojtechom Agnerom, advokátom spoločnosti agner & partners, s.r.o. so sídlom Špitálska 10, 811 09 Bratislava (ďalej len „právny zástupca“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním výlučnej kontroly podnikateľa DEZA, a. s. nad podnikom podnikateľa AGROBOHEMIE a. s. so sídlom Pyšelská 2327/2, 149 00 Praha 4, Česká republika, IČO: 630 78 121 (ďalej len „AGROBOHEMIE a. s.“) a podnikom podnikateľa Synthesia, a. s. so sídlom Pardubice č. p. 103, 532 17 Semtín Pardubice, Česká republika, IČO: 601 08 916 (ďalej len „Synthesia, a. s.“) na základe Zmluvy o prevode akcií AGROBOHEMIE a. s., uzatvorenej medzi UNIPETROL, a. s. a DEZA, a. s. dňa 31. 10. 2007 (ďalej len „Zmluva č. 1“) a Zmluvy o prevode akcií Synthesia, a. s., uzatvorenej medzi UNIPETROL, a. s. a DEZA, a. s. dňa 31. 10. 2007 (ďalej len „Zmluva č. 2“).

Ako sa v predmetnom oznámení koncentrácie uvádza: „kúpou akcií spoločnosti AGROBOHEMIE a. s. v rozsahu podielu na základnom imaní 50 % získava kupujúci DEZA, a. s. priamu kontrolu nad spoločnosťou AGROBOHEMIE a. s. v rozsahu 100 % podielu na základnom imaní. Kúpou akcií spoločnosti Synthesia, a. s. v rozsahu podielu na základnom imaní 38,79 % a kúpou akcií spoločnosti AGROBOHEMIE a. s. v rozsahu podielu na základnom imaní 50 % získava kupujúci DEZA, a. s. nepriamu kontrolu nad spoločnosťou Synthesia, a. s. v rozsahu 98,47 % podielu na základnom imaní.“

	Na základe predmetného oznámenia začalo dňa 9.11. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov DEZA, a. s., AGROBOHEMIE a. s. a Synthesia, a. s., o čom úrad  prostredníctvom právneho zástupcu informoval oznamovateľa koncentrácie listom číslo 4211/PMÚ SR/2007 zo dňa 19. 11. 2007.

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 19. 11. 2007 prostredníctvom právneho zástupcu vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Chýbajúce podklady podľa § 10 ods. 12 zákona v nadväznosti na vyhlášku boli úradu doručené listami zaevidovanými na úrade pod č. 4294/2007 a 4312/2007 dňa 23. 11. 2007, na základe čoho podľa § 11 zákona začala dňa 26. 11. 2007 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi účastníka správneho konania oznámená listom č. 4335/PMÚ SR/2007 zo dňa 28. 11. 2007.

Správny poplatok vo výške 100 000 Sk podľa zákona č. 145/1995 Z. z. o správnych poplatkoch v znení neskorších predpisov bol prevedený na účet Protimonopolného úradu Slovenskej republiky dňa 22. 11. 2007.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

■ Spoločnosť DEZA, a. s.

	bola založená jednorazovo podľa § 20 zákona č. 104/90 Sb., rozhodnutím č. 569/1990 ministra průmyslu Českej republiky, na základe zakladateľského plánu zo dňa 31. 12. 1990 a prijatých stanov. Do obchodného registra, vedeného Krajským súdom v Ostrave oddiel B, vložka 120, bola spoločnosť zapísaná dňa 29. 12. 1990.  
	Spoločnosť DEZA, a. s. patrí do skupiny AGROFERT. Jej jediným akcionárom je obchodná spoločnosť AGROFERT HOLDING, a. s. so sídlom Roháčova 83/1099, 130 00 Praha, IČO: 261 85 610, Česká Republika (ďalej len „AGROFERT HOLDING, a. s.“). 
Spoločnosť AGROFERT HOLDING, a. s.,  kontrolovaná jediným akcionárom, fyzickou osobou, Ing. Andrejom Babišom, je obchodnou spoločnosťou bez vlastného výrobného programu, ktorá formou majetkových účastí združuje ďalšie obchodné a výrobné spoločnosti na území Českej republiky (ďalej len „ČR“) i v zahraničí. 

Skupina AGROFRT zameriava svoju činnosť do troch základných oblastí: (i) činnosť súvisiaca s poľnohospodárstvom, (ii) činnosť súvisiaca s potravinárstvom a (iii) činnosť súvisiaca s priemyselnou výrobou chemických látok na báze anorganickej i organickej chémie. Svojím pôsobením poľnohospodárske, potravinárske a chemické spoločnosti pokrývajú územie celej ČR a pôsobia takisto v Slovenskej republike a v zahraničí, najmä v rámci Európskej únie. 
V Slovenskej republike pôsobí prostredníctvom spoločnosti Duslo, a. s., ktorého 100 % akcií vlastní spoločnosť AGROFERT HOLDING, a. s. Spoločnosť Duslo, a. s. sa zaoberá výrobou priemyselných hnojív, gumárenských chemikálií, disperzie a disperzných lepidiel a prostriedkov na ochranu rastlín.

Vychádzajúc z uvedeného úrad dospel k záveru, že spoločnosť DEZA, a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

■ Spoločnosť AGROBOHEMIE a. s.

je spoločnosťou založenou podľa českého práva. Do obchodného registra vedeného Mestským súdom v Prahe oddiel B, vložka 3028 bola zapísaná dňa 21. 2. 1995. Spoločnosť AGROBOHEMIE a. s. spoločne kontrolujú spoločnosti DEZA, a. s. a UNIPETROL, a. s., prostredníctvom podielu na základnom imaní vo výške 50 %. AGROBOHEMIE a. s. kontroluje spoločnosť Lovochemie, a. s., v ktorej jej podiel na základnom imaní tvorí 100 %. Spoločnosť AGROBOHEMIE a. s. má tiež majetkovú účasť v spoločnosti Synthesia, a. s., kde jej podiel na základnom imaní predstavuje 55,01 %, ktorý jej však nezabezpečuje výkon kontroly nad spoločnosťou Synthesia, a. s.

Predmetom podnikania spoločnosti AGROBOHEMIE a. s. podľa výpisu z obchodného registra je: činnosť organizačných a ekonomických poradcov; prenájom vagónov; kúpa tovaru za účelom jeho ďalšieho predaja a predaj; sprostredkovateľská činnosť v oblasti obchodu; výroba a predaj chemických látok a chemických prípravkov klasifikovaných ako horľavé, zdraviu škodlivé, dráždivé, senzibilujúce; výroba a predaj chemických látok a chemických prípravkov klasifikovaných ako výbušné, oxidujúce, extrémne horľavé, vysoko horľavé, toxické, karcinogénne, mutagénne, toxické pre reprodukciu, nebezpečné pre životné prostredie.
V skutočnosti je spoločnosť AGROBOHEMIE a. s. obchodnou spoločnosťou bez vlastného výrobného programu, ktorej hlavným predmetom podnikania je obchod s chemickými výrobkami na báze anorganickej chémie, konkrétne so surovinami na výrobu hnojív – čpavkom a močovinou, ktoré dodáva predovšetkým svojej dcérskej spoločnosti Lovochemie, a. s., ktorej hlavným predmetom podnikania je výroba a predaj dusíkatých a kombinovaných, viaczložkových hnojív.

Na území Slovenskej republiky spoločnosť AGROBOHEMIE a. s. nekontroluje žiadny podnikateľský subjekt a pôsobí tu výlučne prostredníctvom dovozov dusíkatých priemyselných hnojív vyrábaných jej dcérskou spoločnosťou Lovochemie, a. s.

Na základe uvedeného úrad dospel k záveru, že spoločnosť AGROBOHEMIE a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

■ Spoločnosť Synthesia, a. s. (do 31. 3. 2006 ALIACHEM, a. s.)

	je spoločnosťou založenou podľa českého práva dňa 17. 12. 1993 jednorazovo Fondem národního majetku ČR ako jediným zakladateľom. Do obchodného registra vedeného Krajským súdom v Hradci Králové oddiel B, vložka 1031 bola zapísaná dňa 1. 1. 1994. Akcionármi spoločnosti Synthesia, a. s. sú AGROBOHEMIE, a. s. (55,01 %), UNIPETROL, a. s. (38,79 %) a DEZA, a. s. (4,67 %), pričom žiadny z akcionárov nemá nad spoločnosťou kontrolu.

	Zo širokého predmetu podnikania uvedeného vo výpise z obchodného registra rozhodujúcim predmetom podnikania spoločnosti Synthesia, a. s. je výroba veľkého množstva rôznorodých výrobkov z anorganickej a organickej chémie. Spoločnosť vyrába pigmenty a farbivá, optické zjasňujúce prostriedky, organické polotovary, pesticídy a účinné látky, priemyselnú nitrocelulózu, vojenskú nitrocelulózu, rozpúšťadlá, anorganické kyseliny a soli, oxycelulózu.

Spoločnosť Synthesia, a. s. nemá žiadnu organizačnú jednotku so sídlom v zahraničí. Na území Slovenskej republiky podniká výlučne prostredníctvom dovozov. Ide predovšetkým o anorganické soli, ktoré dodáva spoločnosti Duslo, a. s. Sú to najmä dusičnan amónny a sódny pre sklársky priemysel a pre výrobu výbušnín, roztok hydrogensiričitanu sódneho pre výrobu buničiny a papieru, pri výrobe škrobu a cukru. Spoločnosti Duslo, a. s. dodáva tiež kyselinu sírovú a nitrocelulózu dinamitovú. Uvedené komodity však nepatria medzi podstatné suroviny potrebné pre výrobu produktov vyrábaných spoločnosťou Duslo, a. s. 

Vychádzajúc z uvedeného úrad dospel k záveru, že spoločnosť Synthesia, a. s. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako už bolo uvedené vyššie, uzatvorením Zmluvy č. 1 a Zmluvy č. 2 podnikateľ DEZA, a. s. získa priamu výlučnú kontrolu nad spoločnosťou AGROBOHEMIE, a. s. a nepriamu výlučnú kontrolu nad spoločnosťou Synthesia, a. s., pričom v prípade získania kontroly nad spoločnosťou AGROBOHEMIE, a. s., dôjde k zmene zo spoločnej kontroly podnikateľov DEZA, a. s. a UNIPETROL, a. s. na výlučnú kontrolu podnikateľa DEZA, a. s. nad podnikom podnikateľa AGROBOHEMIE, a. s.

	V danom prípade úrad získanie kontroly podnikateľa DEZA, a. s. nad podnikom podnikateľa AGROBOHEMIE, a. s. a nad podnikom podnikateľa Synthesia, a. s. posudzoval ako jednu koncentráciu, nakoľko Zmluva č. 1 a Zmluva č. 2 sú navzájom „podmienené“.
• Uzatvorením Zmluvy č. 1 podnikateľ DEZA, a. s.  získa nadobudnutím 50 % podielu na základnom imaní spoločnosti AGROBOHEMIE, a. s. od UNIPETROL, a. s. výlučnú kontrolu nad spoločnosťou AGROBOHEMIE, a. s., avšak nezíska kontrolu nad spoločnosťou Synthesia, a. s., nakoľko bude vlastniť akcie zodpovedajúce 59,68 % podielu na základnom imaní tejto spoločnosti.
• Uzatvorením Zmluvy č. 2 podnikateľ DEZA, a. s. bez uzatvorenia Zmluvy č. 1 taktiež nezíska kontrolu nad spoločnosťou Synthesia, a. s., nakoľko by vlastnil akcie zodpovedajúce 43,46 % podielu na základnom imaní tejto spoločnosti.
• Kontrolu nad spoločnosťou Synthesia, a. s. získa spoločnosť DEZA, a. s. až na základe uzatvorenia obidvoch zmlúv, t. j. Zmluvy č. 1 a Zmluvy č. 2, na základe ktorej nadobudne podiel na základnom imaní spoločnosti Synthesia, a. s., vlastnený spoločnosťou UNIPETROL, a. s., čo ako úrad zistil, vyplýva z platných stanov spoločnosti Synthesia, a. s.

Podľa čl. 13 bodu 1 stanov valné zhromaždenie je najvyšším orgánom spoločnosti.

Podľa čl. 13 bodu 2 stanov valnému zhromaždeniu okrem iného prislúcha:
- rozhodnutie o zmenách stanov, ak nejde o zmenu stanov v dôsledku zvýšenia základného kapitálu predstavenstvom podľa § 210 obchodného zákonníka alebo ak nejde o zmenu, ku ktorej došlo na základe iných právnych skutočností;
- voľba a odvolanie členov predstavenstva, ako aj potvrdenie ich voľby podľa § 381 odst. 6 obchodného zákonníka;
- voľba a odvolanie členov dozornej rady s výnimkou členov volených podľa § 200 obchodného zákonníka, ako aj potvrdenie ich voľby podľa § 381 odst. 6 obchodného zákonníka.

Podľa čl. 16 bodu 3 stanov valné zhromaždenie je uznášania schopné, ak sú prítomní či už osobne alebo prostredníctvom zástupcu na základe plnej moci akcionári, ktorí majú akcie s menovitou hodnotou predstavujúcou viac ako polovicu základného kapitálu spoločnosti.

Podľa čl. 16 bodu 7 hlasovacie právo akcionára je spojené s jeho akciou. Na jednu akciu v menovitej hodnote 1 000,- Kč pripadá dvadsaťpäť hlasov, na jednu akciu v menovitej hodnote 400,- Kč pripadá desať hlasov a na jednu akciu v menovitej hodnote 40,- Kč pripadá jeden hlas. 

Podľa čl. 16 bodu 8 stanov valné zhromaždenie rozhoduje väčšinou hlasov prítomných akcionárov, pokiaľ obchodný zákonník alebo tieto stanovy nevyžadujú väčšinu inú.

Podľa čl. 16 bodu 9 stanov kvalifikovaná väčšina dvoch tretín hlasov prítomných akcionárov je potrebná k rozhodnutiu valného zhromaždenia okrem iného ak ide:
 - o zmenu stanov, ak nejde o zmenu stanov, ku ktorej došlo v dôsledku zvýšenia základného kapitálu predstavenstvom podľa § 210 obchodného zákonníka alebo na základe iných právnych skutočností a
-  o potvrdenie voľby členov predstavenstva a dozornej rady podľa § 381 odst. 6 obchodného zákonníka.

Vychádzajúc z uvedeného úrad dospel k záveru, že uzatvorením Zmluvy č. 1 a súčasne Zmluvy č. 2 podnikateľ DEZA, a. s. získa výlučnú kontrolu nad podnikom podnikateľa AGROBOHEMIE, a. s. a nad podnikom podnikateľa Synthesia, a. s., a teda uzatvorením predmetných zmlúv došlo k naplneniu skutkovej podstaty koncentrácie podľa § 9 ods. 1 písm. b) v spojení s § 9 ods. 4 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ DEZA, a. s.
Účastníkmi posudzovanej koncentrácie sú podnikateľ, DEZA, a. s., ako podnikateľ, ktorý získa kontrolu nad podnikom podnikateľa AGROBOHEMIE, a. s. a podnikom podnikateľa Synthesia, a. s., ako aj podnikatelia AGROBOHEMIE, a. s. a Synthesia, a. s nad ktorými je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie (t. j. rok 2006) mnohonásobne prevyšuje zákonom stanovenú hranicu 1 200 000 000 Sk a súčasne celkový obrat dosiahnutý v Slovenskej republike v tomto období je vyšší ako zákonom stanovených 360 000 000 Sk u všetkých troch účastníkov koncentrácie.

	Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. a) zákona.

Presné údaje o obratoch úrad v rozhodnutí neuvádza. Konkrétne údaje o výške obratov účastníkov koncentrácie sú súčasťou spisového materiálu.

Ďalej úrad posudzoval, či podnikateľ DEZA, a. s. postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy č. 1 a Zmluvy č. 2 t. j. 31. 10. 2007, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ DEZA, a. s. neporušil vyššie uvedenú povinnosť.

Relevantné trhy a dopad koncentrácie na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, podkladov a informácií predložených v priebehu predmetného správneho konania, ako aj z predchádzajúcej rozhodovacej praxe (rozhodnutie č. 2005/FV/3/1/019 zo dňa 24. 2. 2005), pričom sa zameral na určenie a posúdenie takých relevantných trhov, na ktorých sa môžu účinky predmetnej koncentrácie prejaviť.

Obdobne aj účastník konania DEZA, a. s. pri vymedzení relevantných trhov  v oznámení koncentrácie vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, na základe čoho definoval z tovarového hľadiska nasledujúce relevantné trhy:
-	relevantný trh výroby a veľkoobchodného (VO) predaja dusíkatých priemyselných hnojív,
-	relevantný trh výroby a veľkoobchodného (VO) predaja viaczložkových priemyselných hnojív,
-	relevantný trh výroby, spracovania a veľkoobchodného predaja čpavku,
-	relevantný trh výroby a veľkoobchodného predaja kyseliny dusičnej.

Z podkladov a informácií predložených účastníkom konania úrad zistil, že na Slovensku k prekrytiu aktivít účastníkov koncentrácie na relevantnom trhu výroby a VO predaja čpavku nedochádza. Na tomto relevantnom trhu je aktívna iba spoločnosť Duslo, a. s., ktorá uskutočňuje výrobu priemyselných hnojív na báze vlastnej výroby čpavku (amoniaku), a to najmä na výrobu jednozložkového hnojiva – močoviny. Amoniak sa používa aj na výrobu kyseliny dusičnej, z ktorej sa vyrábajú jednozložkové ako aj viaczložkové hnojivá : LAD, DASA, DAM, a NPK, prípadne ďalšie špeciálne hnojivá. Druhý účastník koncentrácie, resp. jeho dcérska spoločnosť Lovochemie, a. s. uskutočňuje výrobu priemyselných hnojív základných, hnojív regeneračných a produkčných pre hnojenie poľných a záhradných plodín, trvalých porastov a plodín na báze nakupovaného amoniaku. Vzhľadom na uvedené sa úrad v rozhodnutí predmetným relevantným trhom podrobnejšie nezaoberal.  

Úrad na základe analýzy predložených podkladov zistil, že aktivity účastníkov koncentrácie sa stretávajú v skupine výrobkov označovanej spoločným názvom priemyselné hnojivá, ktoré z hľadiska chemického zloženia a účelu použitia možno ďalej rozdeliť na (i) dusíkaté hnojivá, (ii) viaczložkové hnojivá a špeciálne hnojivá. Tieto podskupiny priemyselných hnojív nie sú vzájomne zastupiteľní, resp. zameniteľné, a to nielen z dôvodu ich charakteristických vlastností a ceny, ale predovšetkým z hľadiska účelu použitia. 

▫ Dusíkaté hnojivá dodávajú rastlinám dusík ako výživu nepostrádateľnú pre tvorbu bielkovín. K dusíkatým priemyselným hnojivám patrí: dusičnan amónny (liadok amónny), síran amónny, dusičnan vápenatý (liadok vápenatý). Medzi dusíkaté hnojivá patrí aj močovina, ktorá má široké uplatnenie v poľnohospodárstve ale aj v priemysle. V poľnohospodárstve sa používa ako koncentrované dusíkaté hnojivo a tiež ako kŕmny doplnok pri výrobe kŕmnych zmesí. V priemysle sa používa ako surovina pri výrobe močovinovo-formaldehidových lepidiel a na výrobu melaninu. Pre priemyselné využitie neexistuje pre močovinu substitút. V prípade použitia močoviny ako hnojiva, je možné nahradiť ju iným dusíkatým hnojivom.

▫ Viaczložkové hnojivá, na rozdiel od dusíkatých hnojív obsahujúcich výlučne dusík, obsahujú okrem dusíka aj ďalšie základné typy živín ako fosfor a draslík podľa jednotlivých typov v rôznom pomere. Viaczložkové hnojivá sú určené na základné predsejbové hnojenie plodín. V porastoch raslín náročnejších na dusík je vhodné ich aplikáciu kombinovať s jednozložkovým dusíkatým hnojivom. 

▫ Špeciálne hnojivá tvoria podskupinu priemyselných hnojív, ktoré svojim zložením a účelom použitia nie je možné zaradiť do podskupiny dusíkatých alebo viaczložkových hnojív. Ide o výrobky, ktoré sú vyrábané a dodávané v menších objemoch a sú určené na špeciálne použitie.

Z podkladov a informácií predložených účastníkom konania úrad zistil, že na Slovensku dochádza k zanedbateľnému prekrytiu aktivít účastníkov koncentrácie a s nimi prepojenými podnikateľmi iba na relevantnom trhu výroby a VO predaja dusíkatých hnojív. Na relevantných trhoch výroby a VO predaja viaczložkových a špeciálnych hnojív je aktívna iba spoločnosť Duslo, a. s. a preto sa úrad v rámci posudzovania predmetnej koncentrácie týmito relevantnými trhmi podrobnejšie nezaoberal. Vychádzajúc z uvedeného úrad z tovarového hľadiska definoval relevantný trh výroby a VO predaja dusíkatých priemyselných hnojív. 

Pri vymedzení priestorového relevantného trhu vo vzťahu k tovarovému relevantnému trhu výroby a VO predaja dusíkatých hnojív úrad vychádzal predovšetkým z pôsobnosti účastníkov koncentrácie, ako aj zo skutočnosti, že hnojivá sa využívajú predovšetkým v poľnohospodárskej výrobe kde je dôležité najmä počas sezóny mať k dispozícii ich dostatok na zabezpečovanie aplikačných činností. Dôležitým aspektom pri ich distribúcii je využívanie skladových priestorov, ktoré podnikatelia patriaci do skupiny Duslo, a. s. majú takmer po celom území Slovenskej republiky, čo možno považovať za určujúce z hľadiska zabezpečovania potrebného odbytu. Súťažné podmienky na území Slovenskej republiky sú také homogénne, že toto územie môže byť odčlenené od ostatných území s odlišnými súťažnými podmienkami. Preto sa úrad stotožnil s názorom účastníka konania a priestorový relevantný trh vo vzťahu k tovarovému relevantnému trhu výroby a VO predaja dusíkatých hnojív vymedzil územím Slovenskej republiky. 

Pri posudzovaní možných dopadov predmetnej koncentrácie na  relevantnom trhu výroby a VO predaja dusíkatých priemyselných hnojív na hospodársku súťaž úrad vychádzal predovšetkým z výšky trhových podielov účastníkov koncentrácie a s nimi prepojených podnikateľov v čase pred koncentráciou a v čase  po jej uskutočnení. Analýzou predložených podkladov úrad zistil, že spoločnosť Duslo, a. s. má na relevantnom trhu výroby a VO  predaja dusíkatých priemyselných hnojív na Slovensku dlhodobo výrazne vedúce postavenie. Výška jeho trhového podielu stanoveného odborným odhadom účastníka konania, ktorý vychádzal z celkovej veľkosti trhu vyjadrenej v objemových a finančných jednotkách, sa pohybuje okolo 70 %. Druhý účastník koncentrácie AGROBOHEMIE, a. s. resp. jej dcérska spoločnosť Lovochemie a. s., ktorá svoju produkciu umiestňuje na trhu Českej republiky a prostredníctvom exportu predovšetkým do Spolkovej republiky Nemecko, dováža dusíkaté hnojivá na Slovensko len vo veľmi zanedbateľnom objeme. Objem dovozov dusíkatých hnojív spoločnosti Lovochemie, a. s. do Slovenskej republiky za  obdobie predchádzajúcich troch rokov, t. j. rokov 2004, 2005 a 2006,  predstavoval len necelých 0,05 %-ný trhový podiel. Dovozy na Slovensko predstavuje jediný výrobok (dusíkaté hnojivo), ktorý sa na Slovensku nevyrába. Z uvedeného vyplýva, že v dôsledku posudzovanej koncentrácie spoločný trhový podiel jej účastníkov  zostane  prakticky nezmenený.
Jediným domácim konkurentom účastníkov koncentrácie pôsobiacim na predmetnom relevantnom trhu je spoločnosť Chemko, a. s., Strážske (ďalej len „Chemko, a. s.“), ktorého výška trhového podielu sa pohybuje okolo 10 %. Okrem účastníkov koncentrácie a uvedeného domáceho konkurenta Chemko, a. s. je trh s dusíkatými hnojivami Slovenskej republiky formovaný aj dovozmi, predstavujúcimi trhový podiel približne 20 %. 

Vzhľadom na vyššie uvedené skutočnosti úrad dospel k záveru, že v dôsledku predmetnej koncentrácie nedôjde na danom relevantnom trhu prakticky k žiadnej štrukturálnej zmene, a teda nedôjde k obmedzeniu hospodárskej súťaže vytvorením alebo posilnením dominantného postavenia, ktorého dôsledkom sú významné prekážky efektívnej súťaže na relevantnom trhu výroby a VO predaja dusíkatých priemyselných hnojív.

Úrad súčasne analýzou predložených podkladov a informácií zistil, že predmetnou koncentráciou dôjde aj k prekrytiu na vertikálnej úrovni. Vyplýva to zo skutočnosti, že ako už bolo uvedené vyššie, účastník koncentrácie -  spoločnosť Synthesia, a. s. vyrába a dodáva spoločnosti Duslo, a. s. anorganické soli (najmä dusičnan amónny a dusičnan sódny) ako aj kyselinu sírovú a nitrocelulózu dinamitovú. 
Vzhľadom na skutočnosť, že predmetné komodity, ako sa uvádza v oznámení koncentrácie, nepatria medzi podstatné suroviny potrebné pre výrobu produktov spoločnosti Duslo, a. s. ako aj vzhľadom na skutočnosť, že tieto suroviny boli spoločnosti Duslo, a. s. účastníkom koncentrácie dodávané aj v čase pred koncentráciou, úrad dospel k záveru, že ani toto vertikálne prepojenie nespôsobí žiadnu štrukturálnu zmenu na danom relevantnom trhu a teda predmetná koncentrácia nebude mať žiadny nepriaznivý dopad na hospodársku súťaž.
     
Pokiaľ sa jedná o účastníkom konania definovaný relevantný trh výroby a VO predaja kyseliny dusičnej, úrad z oznámenia koncentrácie a jej doplnenia, predloženého úradu listom zaevidovaným dňa 23. 11. 2007 pod číslom 4312/2007 zistil nasledovné.
Spoločnosť Duslo, a. s. ako aj spoločnosť Synthesia, a. s. vyrába a na trh Slovenskej republiky dodáva aj kyselinu dusičnú, ktorá sa používa predovšetkým na výrobu jednozložkových (dusíkatých) ako aj viaczložkových hnojív a pri chemických syntézach, čistení kovov, výrobe nitračných zmesí a podobne.
	Spoločnosť Duslo, a. s. vyrába a predáva kyselinu dusičnú o koncentrácii 53 %, resp. 59 %, pričom bežne sa kyselina dusičná vyrába v koncentrácii 59 % - 61,5 %. Uvedená kyselina dusičná sa používa na výrobu hnojív a technické účely. Účastník koncentrácie Synthesia, a. s. dodáva na trh Slovenskej republiky kyselinu dusičné špeciálnej kvality. Ide o tzv. 65 % p.a. kyselinu dusičnú, ktorá je využívaná pre analytické účely, čo znamená jej využívanie na laboratórne účely. Z uvedeného vyplýva, že vzhľadom na vzájomnú zastupiteľnosť tovarov z hľadiska ich fyzikálnych, technických charakteristík, ceny a účelu použitia sú uvedené druhy kyseliny dusičnej tovarmi vzájomne nezastupiteľnými. 
   
Na základe uvedených skutočností úrad dospel k záveru, že účastníkom konania definovaný relevantný trh výroby a VO predaja kyseliny dusičnej nie je ovplyvneným trhom a preto sa týmto relevantným trhom, obdobne ako aj relevantným trhom výroby a VO predaja viaczložkových priemyselných hnojív a relevantným trhom výroby a VO predaja čpavku, v rámci posudzovania predmetnej koncentrácie podrobne nezaoberal.

Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Vzhľadom na všetky vyššie uvedené skutočnosti a najmä vzhľadom na to, že trhový podiel účastníka koncentrácie AGROBOHEMIE, a. s., resp. jej dcérskej spoločnosti Lovochemie, a. s. je tak zanedbateľný, že predmetnou koncentráciou prakticky nedôjde k zvýšeniu trhového podielu spoločnosti Duslo, a. s. na relevantnom trhu výroby a VO predaja dusíkatých priemyselných hnojív úrad dospel k záveru, že koncentrácia podnikateľov DEZA, a. s., AGROBOHEMIE, a. s. a Synthesia, a. s., uskutočnená v zahraničí, nespôsobí zmenu súťažných podmienok na predmetnom relevantnom trhu Slovenskej republiky, a teda nevytvára a ani neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu výroby a VO predaja dusíkatých hnojív v Slovenskej republike.

	Podľa § 33 zákona úrad prostredníctvom právneho zástupcu vyzval listom č. 4394/PMÚ SR/2007 zo dňa 3. 12. 2007 účastníka konania DEZA, a. s., aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právneho zástupcu vyjadril listom zaevidovaným úradom dňa 4. 12. 2007 pod číslom 4424/2007, v ktorom uviedol, že súhlasí so zisteniami a závermi úradu a nemá žiadne námietky, ani doplňujúce návrhy.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

 Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Vojtech Agner
advokát
P.O.BOX 4
814 99 Bratislava